b'\n_START_ARTICLE_\nKammion sairaala\n_START_PARAGRAPH_\nKammion sairaala eli Doktorinna Lybecks privata sjukhem f\xc3\xb6r sinnessjuka, my\xc3\xb6hemmin Kammion sairaskoti oli Helsingin Taka-T\xc3\xb6\xc3\xb6l\xc3\xb6ss\xc3\xa4 T\xc3\xb6\xc3\xb6l\xc3\xb6nkadulla ja Ruusulankadulla, silloisen L\xc3\xa4ntisen Viertotien varrella toiminut yksityinen mielisairaala. Sairaalan toiminta alkoi 1891 kun kirurgi F. E. Lybeckin leski Sofia Lovisa siirsi yksityisen sairaskodin tontilla aiemmin toimineen olutpanimon tilalle. Sairaala sai nimens\xc3\xa4 paikalla sijainneen Kammio-nimisen huvila-alueen mukaan. Sairaalan omisti 1896\xe2\x80\x931904 Lybeckien poika l\xc3\xa4\xc3\xa4ketieteen lisensiaatti Edvard Wilhelm Lybeck._NEWLINE_Vuosina 1904\xe2\x80\x931915 sairaalan ylil\xc3\xa4\xc3\xa4k\xc3\xa4rin\xc3\xa4 ja omistajana toimi my\xc3\xb6s aktivistijohtajana tunnettu Valter Osvald Siv\xc3\xa9n. Sairaalaa k\xc3\xa4ytettiin t\xc3\xa4ll\xc3\xb6in my\xc3\xb6s aktivistien toiminnan tukipisteen\xc3\xa4 ja siell\xc3\xa4 piiloteltiin ven\xc3\xa4l\xc3\xa4isen virkavallan etsimi\xc3\xa4 aktivisteja. _NEWLINE_Sairaalan ylil\xc3\xa4\xc3\xa4k\xc3\xa4ri Fritz Geitlin osti sairaalan ja osti kaupungilta tonttialueen valtuuston 1919 tekem\xc3\xa4ll\xc3\xa4 p\xc3\xa4\xc3\xa4t\xc3\xb6ksell\xc3\xa4. Geitlinin kuoleman j\xc3\xa4lkeen 1941 h\xc3\xa4nen seuraajansa oli C. A. Borgstr\xc3\xb6m_NEWLINE_Sairaala sijaitsi Kammion huvila-alueella, joka sijaitsi nykyisten Sibeliuksenkadun, T\xc3\xb6\xc3\xb6l\xc3\xb6nkadun, Runeberginkadun ja Mannerheimintien rajaamalla alueella._NEWLINE_Sairaalassa oli hoidettavana eri aikoina monia tunnettuja henkil\xc3\xb6it\xc3\xa4, kuten Larin-Ky\xc3\xb6sti, Uuno Kailas, Maria \xc3\x85kerblom ja F. E. Sillanp\xc3\xa4\xc3\xa4. _NEWLINE_1920-luvulta alkaen sairaalassa hoidettiin narkomaanipotilaita. N\xc3\xa4ist\xc3\xa4 potilaista kaksi kolmasosaa oli ylemm\xc3\xa4n keskiluokan miehi\xc3\xa4 ammatiltaan yleens\xc3\xa4 apteekkareita, l\xc3\xa4\xc3\xa4k\xc3\xa4reit\xc3\xa4 tai muuta sairaalahenkil\xc3\xb6kuntaa ja l\xc3\xa4\xc3\xa4k\xc3\xa4reiden puolisoita. Narkomaanipotilaiden m\xc3\xa4\xc3\xa4r\xc3\xa4 v\xc3\xa4heni 1930-luvulla kun kieltolaki kumottiin._NEWLINE_Kammion sairaala liitettiin my\xc3\xb6hemmin Kivel\xc3\xa4n sairaalaan nimell\xc3\xa4 Kammio-osasto. Kammion sairaskoti Oy lopetti toimintansa virallisesti 1. kes\xc3\xa4kuuta 1952. Kiinteist\xc3\xb6t siirtyiv\xc3\xa4t Holvi oy:n omistukseen, mutta kaupunki j\xc3\xa4i edelleen tiloihin vuokralle, koska potilaita oli niin paljon, etteiv\xc3\xa4t he mahtuneet muualle. Kammion sairaalan rakennukset purettiin kes\xc3\xa4ll\xc3\xa4 1962.'